IV.
DÔVODOVÁ SPRÁVA
k návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov
Všeobecná časť
Úrad pre normalizácia, metrológiu a skúšobníctvo Slovenskej republiky predkladá návrh novelizácie nariadenia vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov v súvislosti s prijatím zákona Národnej rady Slovenskej republiky o chemických látkach a chemických prípravkoch.
V predkladanom návrhu sa z nariadenia vlády Slovenskej republiky č. 400/1999 Z. z. vypúšťajú chemické látky a chemické prípravky, ktoré po nadobudnutí účinnosti nového zákona o chemických látkach a chemických prípravkoch nepodliehajú posudzovaniu zhody podľa tohto nariadenia, ale podľa osobitného zákona. Ďalšie vypustenie položiek z nariadenia vlády znamená priblíženie našej legislatívy legislatíve Európskej únie.
Uvedená novelizácia je v súlade s výsledkami rokovaní s expertmi EÚ, vyplývajúcimi z bilaterálneho screeningu ku kapitole 01 Slobodný pohyb tovaru ako i predbežných rokovaní k Protokolu o Európskej dohode o posudzovaní zhody a akceptovaní priemyselných výrobkov (PECA), ktoré sa uskutočnili 4. apríla 2000 v Bruseli a 28. a 29. septembra 2000 v Bratislave.
Z hľadiska prispôsobovania sa právneho poriadku Slovenskej republiky právnemu poriadku Európskej únie dochádza opäť k priblíženiu tým spôsobom, že chemické látky a chemické prípravky budú posudzované podľa osobitného zákona a podľa vykonávacích predpisov k tomuto zákonu.
Novelizácie nariadenia vlády Slovenskej republiky č. 400/1999 Z. z. budú aj naďalej pokračovať v súvislosti so schvaľovaním ďalších nariadení vlády k zákonu č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov až do ukončenia prechodného obdobia uvedeného v zákone t.j. do 31. decembra 2002.
Prijatie navrhovanej novelizácie je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky čo potvrdilo Ministerstvo financií Slovenskej republiky listom č. p. 7946/2001-81 a nebude mať vplyv na zamestnanosť a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z.
Osobitná časť
V Čl. I
Dochádza k vypočítaniu položiek, ktoré v súvislosti s prijatím osobitného zákona Národnej rady Slovenskej republiky budú posudzované podľa tohto zákona a vykonávacích predpisov, ktoré sú však nižšej právnej sily a preto je potrebné novelizovať nariadenie vlády Slovenskej republiky č. 400/1999 Z. z. zase nariadením vlády.
V Čl. II
Stanovuje sa účinnosť nariadenia na 1. júla 2001. Súčasne s účinnosťou zákona o chemických látkach a chemických prípravkoch.